‘Dlamini sal weer miljoene se bestaan in die wiele ry’Bathabile Dlamini, minister van maatskaplike ontwikkeling (Foto: ANA) Die Demokratiese Alliansie het gesê Bathabile Dlamini, minister van maatskaplike ontwikkeling, sal weer miljoene se bestaan in die wiele ry tensy die nasionale tesourie die betaling van welsynstoelaes oorneem. “Dis duidelik dat nóg ŉ welsynstoelaagkrisis binnekort op hande sal wees met minister Dlamini, die Suid-Afrikaanse agentskap vir maatskaplike sekerheid (Sassa) en Cash Paymaster Services (CPS) aan die een kant, en 17 miljoen arm en weerlose Suid-Afrikaners aan die anderkant, het die DA Sondag gesê. Die DA ondersteun ŉ verslag wat vandeesweek by die konstitusionele hof ingedien is deur ŉ paneel kenners wat aangestel is om toesig te hou oor Sassa se gereedheid om die betaling van welsynstoelaes te behartig, het Bridget Masango, woordvoerder van die DA, gesê. Die paneel het in sy verslag aanbeveel dat die departement van beplanning, monitering en evaluasie die moontlikheid moet ondersoek dat die nasionale tesourie die betaling oorneem, asook die lewensvatbaarheid of Sassa of die departement van maatskaplike ontwikkeling die funksies van administrasie, registrasie en verifikasie kan oorneem. Die DA het in die verlede ŉ beroep gedoen op die tesourie om die betalingsfunksie by Sassa oor te neem, aangesien die agentskap “in gedrang gebring is onder die giftige invloed van minister Bathabile Dlamini”, het Masango bygevoeg. Sommige van die risiko’s wat die paneel geïdentifiseer het, is: – Sassa het geen onmiddellike plan om behoorlik die getal en ligging van kontantbetalingspunte in die nabye toekoms te oudit nie; – Sassa wil die CPS-kontrak tot ná 1 April 2018 verleng om seker te maak dat CPS uitgefaseer word en ŉ nuwe diensverskaffer ingefaseer word, maar hulle het tot dusver nog nie die konstitusionele hof genader vir goedkeuring nie; – Dit lyk of daar nie ŉ oordragooreenkoms met CPS is om seker te maak dat kontantbetalings ná 1 April 2018 kan voortgaan, of ŉ ooreenkoms met CPS aangegaan is om die maatskappy uit te faseer sodra ŉ nuwe diensverskaffer aangestel is nie. “Met minder as twee maande voor 1 April is hierdie risiko’s baie kommerwekkend,” het Masango gesê. Mark Barnes, uitvoerende hoof van die Poskantoor, het verlede week Dlamini daarvan beskuldig dat sy “nie reageer nie en vertragings veroorsaak”, ŉ verdere aanduiding van ŉ dreigende krisis, het sy gesê. Dit wil voorkom of Sassa en Dlamini hul voete sleep om ŉ alternatiewe diensverskaffer te bekom en dit lyk nie of daar ŉ duidelike plan van aksie is nie. “Dis duidelik dat ŉ nuwe krisis op hande is. Die DA sal altyd die begunstigdes ondersteun en ons sal nie toelaat dat die minister of enigiemand anders hul bestaan bedreig nie.”